CELEX: 32018D0619
Language: sk
Date: 2018-04-20 00:00:00
Title: Vykonávacie rozhodnutie Komisie (EÚ) 2018/619 z 20. apríla 2018, ktorým sa neschvaľuje PHMB (1415; 4.7) ako existujúca účinná látka na použitie v biocídnych výrobkoch typu 1, 5 a 6 (Text s významom pre EHP )

23.4.2018   
            
            
               SK
            
            
               Úradný vestník Európskej únie
            
            
               L 102/21
            
         VYKONÁVACIE ROZHODNUTIE KOMISIE (EÚ) 2018/619
   z 20. apríla 2018,
   ktorým sa neschvaľuje PHMB (1415; 4.7) ako existujúca účinná látka na použitie v biocídnych výrobkoch typu 1, 5 a 6
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 89 ods. 1,
   keďže:
   
               (1)
            
            
               Delegovaným nariadením Komisie (EÚ) č. 1062/2014 (2) sa stanovuje zoznam existujúcich účinných látok, ktoré sa majú hodnotiť z hľadiska ich prípadného schválenia na použitie v biocídnych výrobkoch. Tento zoznam obsahuje PHMB (1415; 4.7) (číslo EC: neuvádza sa, číslo CAS: 32289-58-0 a 1802181-67-4).
            
         
               (2)
            
            
               Látka PHMB (1415; 4.7) bola hodnotená z hľadiska použitia vo výrobkoch typu 1 (osobná hygiena človeka), typu 5 (pitná voda) a typu 6 (konzervačné prostriedky používané počas skladovania výrobkov) opísaných v prílohe V k nariadeniu (EÚ) č. 528/2012.
            
         
               (3)
            
            
               Ako hodnotiaci príslušný orgán bolo určené Francúzsko, ktoré 13. decembra 2016 predložilo hodnotiace správy spolu so svojimi odporúčaniami.
            
         
               (4)
            
            
               V súlade s článkom 7 ods. 2 delegovaného nariadenia (EÚ) č. 1062/2014 sformuloval Výbor pre biocídne výrobky 4. októbra 2017 stanovisko Európskej chemickej agentúry, v ktorom zohľadnil závery hodnotiaceho príslušného orgánu.
            
         
               (5)
            
            
               Z týchto stanovísk vyplýva, že v prípade biocídnych výrobkov používaných vo výrobkoch typu 1, 5 a 6 obsahujúcich PHMB (1415; 4.7) nie je možné očakávať, že spĺňajú požiadavky stanovené v článku 19 ods. 1 písm. b) nariadenia (EÚ) č. 528/2012. V prípade uvedených typov výrobkov sa pri hodnotení scenárov v rámci posúdení rizika pre zdravie ľudí a životné prostredie zistili neprijateľné riziká.
            
         
               (6)
            
            
               Preto nie je vhodné schváliť PHMB (1415; 4.7) na použitie v biocídnych výrobkoch typu 1, 5 a 6.
            
         
               (7)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
            
         PRIJALA TOTO ROZHODNUTIE:
   Článok 1
   PHMB (1415; 4.7) (číslo EC: neuvádza sa, číslo CAS: 32289-58-0 a 1802181-67-4) sa neschvaľuje ako účinná látka na použitie v biocídnych výrobkoch typu 1, 5 a 6.
   Článok 2
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      V Bruseli 20. apríla 2018
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 167, 27.6.2012, s. 1.
   
      (2)  Delegované nariadenie Komisie (EÚ) č. 1062/2014 zo 4. augusta 2014 o pracovnom programe na systematické skúmanie všetkých existujúcich účinných látok nachádzajúcich sa v biocídnych výrobkoch uvedených v nariadení Európskeho parlamentu a Rady (EÚ) č. 528/2012 (Ú. v. EÚ L 294, 10.10.2014, s. 1).